  Виталий Пронин Наркотикъёсын но шузимытӥсь суретъёсын нюръяськон вылысь Россиын али уно пӧртэм документъёс, постановлениос, косонъёс дасямын. Быдэстоно ужпумъёс 2020-тӥ арозь чакламын ни. Соосты радъян вылысь кылдытъямын пӧртэм комиссиос, огазеяськонъёс... Удмуртиысь наркотикъёсын нюръяськонъя комиссиен кивалтэ Президент Александр Волков. Комиссилэн ёзчиосыз пӧлын Кун Кенешысь депутатъёс, министръёс, валтӥсь врачъёс, наркополицейскойёс, югдурез утисьёс. Та нуналъёсы эшшо одӥгез кенешонзы ортчиз. Люкаськемъёс азе докладэн потӥз Наркотикъёсын но шузимытӥсь суретъёсын нюръяськонъя кун службалэн Удмурт управлениеныз кивалтӥсьлэн воштӥсез Андрей Олюнин. Пыр-поч мадиз «Мак» ужрадлэн ортчемез сярысь. Нимысьтыз дугдылӥз куд-ог лыдпусъёс вылэ:- Йыртэмасьёс киысь май толэзьысен ог 200 килограмм мак, кенэм но шузимытӥсь мукет будосъёс таламын ни. Кылем арын та вакытэн ӵошатыса, со 4 поллы тросгес. 227 йыруж алэмын, 72 мурт кыл кутон улэ кыскемын, 39 кыр бусыысь шараямын эрказ будӥсь кенэм.Наркополицейскойёс оскытэмъя, калык мырдэм-мырдэм валаны кутске кадь, сад-бакчаын кенэм но мак будэтыны уг яра шуыса. Со сяна, тросэз адямиос, шузимытӥсь суретъёсты вӧлмытӥсьёс сярысь тодыкузы, иворто наркоконтроле яке полицие. Озьы Каракулино ёросын ӝегатэмын нокытын ужасьтэм воргорон, киысьтыз таламын 30 килограмм мак. Будос утялтэмын, куасьтэмын ни вал - вузаны дась.Азьло аръёсы наркоманъёс сокем  ӧз тунсыкъяськылэ асьме палан будӥсь кенэмен. Со кисьмаса ӧз вуттылы, отын шузимытӥсь суретъёсыз туж ичи вал. Но берло кык арзэ югдур воштӥськиз - гужемъёс пӧсь луизы. Озьы йыртэмасьёс киысь туэ талам кенэм пӧлысь 80 процентэз асьме дорын будэмын.- Кылем арын куд-ог кыр бусыосты гербицидъёсын пазямы, - ватсаз Андрей Олюнин. - Туэ но та уж борды басьтӥським ни. Утялтэм бусыосын кенэм но, мак но уг буды. Но та суретъёслэн пайдазы кык арлы гинэ тырме, соин ик дыр ортчемъя бусыосты выльысь пазяно луоз.Озьы-а, тазьы-а, но «Мак» ужрадлэн республикаямы ортчемезлы огъя ӟеч дунъет сётэмын. Таин соглаш кариськиз Президент Александр Волков но. Но нимысьтыз тунсыкъяськиз на Шаркан, Дэри ёросъёсын, Иж, Сарапул городъёсын югдур сярысь. * * *Шаркан но Дэри ёросъёслэн йыръёссы ӝожтӥсько «городскойёс» вылэ:- Анай капитал сётъяны кутскем бере гуртъёсы коркаос басьтыны кутскизы городъёсысь семьяос. Пӧлысьтызы тросэз юо, кыско, шузимытӥсь суретъёсты вутто. Гуртын улӥсьёс ог-огзэс ӟеч тодо, кытын мар луэ - соку ик ваньмыз шараяське. Нош палэнысь лыктэмъёс ас понназыгес, лушкем уло.Мукетъёсызлэсь пӧртэм отчёт ӧз лэсьты Сарапул городлэн йырыз Анатолий Сизов. Ваньмыз, пе, огсыр радъяське. Берло дыре городын шараямын шузимытӥсь суретъёсты возёнъя но вӧлмытонъя 10-лэсь ятыр учыр. Йыртэмасьёслэсь таламын 6 килограмм пала мак но марихуана.Но комиссие люкаськемъёс дэмӟизы Сарапулын дезоморфин вӧлмем борды. Та шузимытӥсь суретэн герӟаськем 52 учыр республикаямы туэ шараямын, со пӧлысь 46-ез - Сарапулын, кылемез - Камбаркаын. Ижъёс шумпото: доразы та наркотик ӧз вуы на. Но кема шат?- Дезоморфинэз дасяны секыт ӧвӧл, со понна кулэ кодеинэн эмъюмъёс гинэ, - пусйиз Андрей Олюнин. - Нош адямилэсь улонзэ со 7-8 толэзь куспын таланы быгатэ. Вань мукетыз но кышкан: дезоморфин паръёс вӧлмем интыосын пуштыны быгатэ газ.Шараяськиз на: Сарапулысь куд-ог аптекаосын, пе, кодеинэн эмъюмъёсты рецептъёсъя сётъям интые, дезоморфинэз пӧзьтыны кулэ луись мукет препаратъёсты, марляосты, бинтъёсты, одӥг пакетэ дась тырыса, вузало ни. Тэкит кисьтэм кадь кариз на тазалыкез утёнъя министр Владимир Музлов:- Со аптекаос нимаз адямиослэн луо, законъя кун соослэсь кылзэс юаны, азязы чурытэсь куронъёс пуктыны уг быгаты...Та кылъёс бере лекомиз Президент. Кивалтӥсь, пе, кулэ дыръяз пиньёссэ но возьматъяны мед быгатоз! Со аптекаос нимаз адямиослэн ке но, Сарапул городлэн музъем вылаз ужало.- Ужбергатӥсь шуонъёс уг жаляло егит муртъёслэсь улонзэс, 7-8 толэзь куспын соосты быдтыны дасесь, - тулкымъяськиз Александр Волков. - Нош ми соосты кортнаны ум быгатӥське? Вань амалъёсты уже кутоно, возьытсэс ыштэмъёсты интыязы пуктоно!Огкылэ вуэмын: кыӵе аптекаослэн кивалтӥсьёссы кӧня ке манетъёс понна адямиослэсь тазалыксэс, улонзэс быдтыны дасесь - таӵеослэсь нимъёссэс шараяно, биньгозыоссэс талано! * * *Шӧдӥське: куд-ог город но ёрос администрациос берло дыре гижысь-пиньысь басьтӥськизы наркотикъёсын нюръяськон борды. Калык пӧлын валэктон ужъёс нуисько, нимысьтыз саклык висъяське егитъёслэсь ваньмон дырзэс пайдаё радъянлы. Госнаркоконтроль муниципал кылдытэтъёс пӧлын конкурс ортчытӥз, та ласянь тужгес ӟеч ужасьёссэ пусйиз. Вормисьёс пӧлы шедизы Каракулино, Сьӧлта но Кизнер ёросъёс. Зэм, ӵошатсконэ 25 ёрос пӧлысь 14-ез гинэ пыриськиз.Тужгес трос наркоманъёс али Сарапул, Яр, Камбарка палъёсын. Городъёсты лыдэ басьтытэк. Лыдзы шӧдскымон йылэ Вотка, Дэри, Пичи Пурга, Якшур-Бӧдья ёросъёсын. Наркологияя диспансерын учётын та вакытлы 3 сюрс 330 мурт сылэ. Но та лыдпусъёслы, пе, сокем ик оскыны уг луы. Басьтом Грак ёросэз.  Лыдъяське: отын одӥг наркоман но ӧвӧл. Со дыре ик 9 мурт ВИЧ-инфекциен черламын, берло дыре гинэ шузимытӥсь суретъёсын герӟаськем 8 йыруж шараямын. Шат сыӵе ёросын наркотикъёсын кушласькисьёс уз луэ? Таӵе учыр эшшо одӥг пол возьматэ: наркотикъёс лушкем куртчиськыны быгато. Соин ик солэн вотэсаз шедёнлэсь нокин утемын ӧвӧл. Сак кариськоно.Элина Кумачёва.  